Olimar Kallas

**Olimar Kallas** (19. detsember 1929 – 13. märts 2006; ekslikult on kasutatud ka 14. märtsi) oli eesti koomiksikunstnik, karikaturist ja raamatugraafik.

## Elulugu
### Lapsepõlv
Olimar Kallas sündis 19. detsembril 1929 Tallinnas. Olles lõpetanud seitse klassi Tallinna 22. algkoolis, kus tema klassivend ja vahel ka pinginaaber oli Edgar Valter, läks ta pärast sõda raamatupidajast isa tungival soovitusel õppima edasi kaubanduskooli, mis jäi aga lõpetamata. Hiljem jäi pooleli ka merekalandustehnikum.

### Pärast kooli
Vanemate lahkumineku järel teenis Olimar Kallas üle poole aasta raske füüsilise tööga elatist Järvamaal Eivere turbarabas. 1947. aastal koliti Tallinna Iru invaliidide kodusse, kus ta ema oli saanud kokakoha ja elamiseks kööktoa. Irus hakkas Olimar vabariigiaegsete õpikute ja Villu Tootsi raamatute abil süvendama oma joonistamisoskust.

1949. aastal kutsuti Olimar Kallas Nõukogude sõjaväkke. Kroonupõlv möödus tankistina Tšita linnas Siberis. Sõjaväest tagasi tulles töötas Olimar Kallas aastast 1953 Tallinna Kalakombinaadis ametiühingukomitee esimehena, vahetades tüütuks muutunud ametiühingutöö 1962. aastal karikaturistiameti vastu huumoriajakirja Pikker toimetuses.

### Karikaturist
Karikatuuride joonistamist oli Olimar Kallas alustanud algkoolis, sehkendades neid võidu klassivend Edgar Valteriga. Esimene karikatuur ilmus 1954. aastal Õhtulehes. Pärast seda sai iseõppijana kunsti juurde tulnud mehest kiiresti nõutud naljapildijoonistaja. Olimar Kallas kuulus koos Edgar Valteri, Hugo Hiibuse ja Evald Pihoga oma aja karikaturistide juhtgruppi, n-ö tooniandvasse nelikusse. Olimari haare karikaturistina oli lai, see ulatus mustast huumorist ja satiirist kuni filosoofiliste piltmõtiskluste ja armsate lastenaljapiltideni. Oma karikatuuridest on ta välja andnud kaks kogumikku: "Tutvuse poolest" (1965) ja "Elu on sihuke" (1974).

Lisaks karikatuuride joonistamisele on Olimar Kallas illustreerinud raamatuid (eelkõige õpikuid ja vestekirjandust) ja järjejutte (Horisondis, Rahva Hääles) ning vaatamata baashariduse puudumisele maalinud professionaalsel tasemel akvarelle. Töötades pärast Pikrit kunstnikuna Tallinna taksopargis (1964–1967), rikastas ta muuhulgas linnaruumi enese kujundatud võrdlemisi modernistlike taksopeatuse postidega. Nooruses oli Kallas proovinud ka luuletada.

### Koomiksikunstnik
Juba varakult, 14–15-aastase poisina meeldis Olimarile joonistada koomikseid. Need olid ameerikalikud, "karmis" poolrealistlikus stiilis põnevad detektiivlood kaabu ja sigaretiga eradetektiivide ja uhkete autodega. Väljundi avalikkuse ette leidis Kallase koomiksihuvi 1960. ja 1970. aastatel, mil ta nn naljapildiribade peamisteks avaldamiskohtadeks said ajakirjad Täheke, Pikker ja Pioneer. Juba tema tollane koomiksilooming (näiteks Tähekese pildisarjad "Poiss ja koer" ning "Kerapoiss ja Kuubipoiss") on eesti koomiksi ajaloos olulise tähtsusega.

1979. aastal ilmus Olimar Kallase esimene koomiksiraamat "3 lugu". See sisaldas lugusid "Toomas ja krahv", "Operatsioon "Mari"" ja "Karvane külaline". Järgnesid "Proovisõit" (1981), "Seiklus Sekontias sundmaandumisega Pelikanisaarel" (1986), "Kevadtriller" (1990) ja "Parem käsi tegutseb" (1995). Viimase pikema koomiksina ilmus aastail 1996–1997 Sõnumilehe laupäevalisas "Ootamatu pärandus". Kõiki neid seob vähemal või rohkemal määral tegevuspaik Kiviküla.

Kiviküla-koomiksite peategelaste nelik – ulmekirjanik Ulmik, insener Noonius, rätsep Kraaps ja mardikateuurija Tundel – on eesti koomiksi ajaloo ühed kuulsamad kangelased. Tuntuselt ei jää neile alla ka värvikad sulid Pontšik ja Beebilõug, elegantselt paheline "sulipoiste šeff" Krahv, Malakamaa teadusemees Munapea ning lumeinimene Li. Oma põnevate ja seiklusterohkete koomiksiraamatutega on Olimar Kallasel eesti kirjanduses püsiv koht.

### Hilisem elu
Alates 1967. aastast kuni elu lõpuni töötas Olimar Kallas vabakutselise kunstnikuna. Elu lõpuaastad veetis ta Riguldis Läänemaal ja kõige viimaks Põlva lähedal tütre juures, kus ta 13. märtsil 2006. aastal siit ilmast lahkus. Olimar Kallase tuhastatud põrm on maetud Tallinnas Metsakalmistule vanale kunstnike künkale, klassivend ja kolleeg Edgar Valteri kõrvale.

## Looming
### Koomiksiraamatud
* "3 lugu" (Eesti Raamat 1979, sisu: "Toomas ja krahv", "Operatsioon "Mari"", "Karvane külaline")
* "Proovisõit" (Eesti Raamat 1981)
* "Seiklus Sekontias sundmaandumisega Pelikanisaarel" (Eesti Raamat 1986)
* "Kevadtriller" (Eesti Raamat 1990)
* "Parem käsi tegutseb" (Kupar 1995)
* "Kogu lugu" (Jutulind 2006, sisaldab kõiki kaheksat Kiviküla-koomiksit, peale eelmiste veel "Ootamatu pärandus")
* "Eksam XXI sajandisse/Kõik said kokku Kribuldis" (Piilupart 2025)

### Muid koomikseid
*"Eksam XXI sajandisse"
*"Kõik said kokku Kribuldis"
*"Ootamatu pärandus" (1996–1997, ilmus Sõnumilehes)

### Karikatuurikogumikud
* "Tutvuse poolest" (Eesti NSV Ajakirjanike Liit 1965)
* "Elu on sihuke!" (EKP Keskkomitee Kirjastus 1974)
* Toomas Kall – karikatuurikogumik "Kuueteistkümnemäng", karikatuurid joonistanud: Hugo Hiibus, Edgar Valter, Olimar Kallas, Elle Tikerpäe, Heinrich Valk, Kurti Vool, Jüri Kerem, Kaja Põder, Rein Lauks, Priit Pärn, Mati Kütt, Toomas Kall, Ülo Emmus, Ilja Popovitš, Hillar Mets, Andrus Peegel, (Tallinn, Kunst, 1982)
* Edgar Spriit – karikatuurikogumikus "Homo Novus", kujundaja Rein Lauks, (Perioodika, 1988), ISBN 5797901358

### Illustreeritud raamatud

*"Aeg, ideaalid, isiksus" [kogumik noortekomisjonide töökogemustest] (koostanud Edgar Spriit, eessõna kirjutanud Arnold Koop; Eesti Raamat 1968)
*Riho Lahi, "Kihva Värdi kiusujutud" (EKP Keskkomitee Kirjastus – Pikker 1968)
*Robert Wallace, "Tänapäeva linnukasvatusest" [informatsioonimaterjal] (tõlgitud inglise keelest; Eesti NSV Põllumajanduse Ministeerium 1968)
*Lev Grogorjevitš Vlassov, Dmitri Nikolajevitš Trifonov. "Huvitavat keemiast" (Valgus 1970)
*"Zootehnika ABC 1970" (koostanud L. Martinsoo; Eesti NSV Põllumajanduse Ministeerium 1970)
*Teet Kallas, "Varjud vikerkaarel. Kolm jutustust noortele" (kaane ja vahetiitlid teinud Olimar Kallas ja Endel Palmiste; Eesti Raamat 1972)
*Evald Kallas, Evald Jõgis, "Kas kaagutada enne või pärast munemist?" [vesteid] (EKP Keskkomitee Kirjastus 1974)
*Sigmar Spauszus, "Retk orgaanilise keemia maailma" (tõlgitud saksa keelest, kujundanud Vjatšeslav Jeršov; Valgus 1975)
*"Gruusia rahvahuumorit" (gruusia keelest tõlkinud Anne Kaladze ja Amiran Kaladze, eessõna kirjutanud Enn Vetemaa; Eesti Raamat 1976)
*Arkadius Korp, "Kellamäng. Kala-, küla- ja kiusujutte" (EKP Keskkomitee Kirjastus – Pikker 1976)
*Boriss Sergejev, "Imetabane aju" (vene keelest tõlkinud Raul Järve, eessõna kirjutanud Toivo Orav, kaane kujundanud Mai Einer; Valgus 1977)
*Laine Hone, Amanda Kriit. "English. Form 9" (illustreerinud Olimar Kallas ja Eevi Valdov; Valgus 1978)
*Hergi Karik, Väino Ratassepp. "Keemia. IX klassile" (kaane kujundanud Tiiu Aru; Valgus 1980)
*Stephen King, "Raamatukogupolitseinik" [õudusromaan] (tõlkinud Teet Kallas ja Tiito Himma, kujundanud Olimar Kallas, Heigo Seppel ja Reet Aus; Kupar 1995)
*Teet Kallas, "Jää hüvasti, mr. Shakespeare" [romaan] (kujundanud Olimar Kallas ja Ants Säde; Kupar 1995)
*Anne Jänese, "Eesti keele õpik vene õppekeelega kooli 6. klassile. 2. osa" (Anne Jänese, Antidea Metsa ; toimetajad Tiina Tomingas, Jelena Sivenkova ; pildid: Konstantin Tšeremov ; kunstiline toimetaja Mare Kõrtsini ; illustratsioonid: Olimar Kallas). – 2., parand. tr. – Tallinn : Koolibri, 2013, ISBN 9789985031858
*Aarne Tõldsepp, "Keemia : anorgaanilised ja orgaanilised ained : 9. klassile" (illustratsioonid: Jaak Siirak, Olimar Kallas, Marit Piirman, Epp Marguste, Kristjan Allik, Helina Toater ; joonised: Kaire Vakar ; kujundaja: Tiit Tõnurist). – Tallinn : Koolibri, 2014. – 152 lk. : ill. ; ISBN 9789985032794

### Näitused
* 1976 – Karikatuurinäitus "Meist ja meie linnast" (Tallinn)
* 2007 – Eesti Teatri- ja Muusikamuuseumis karikatuurinäitus koos karikaturistidega – Kuulo Vahter, Aarne Vasar, Janno Põldma, Peeter Ernits, Tõnis Teemaa, Olimar Kallas, Ants Kasesalu, Elle Tikerpäe, Eduard Tüür, Felix Kark, Teet Kallas, Elmar Rõugas, Mati Kütt, Ants Kasesalu, Tõnu Puustusmaa, Jüri Aljak.
* 2015 – "Ajakirja Pikker karikatuurid 1957‒1995", koos karikaturistidega – Hugo Hiibus, Ants Kasesalu, Andrus Peegel, Aleksander Pilar, Alfred Saldre, Aarend Sepp, Aarne Vasar, Evald Piho, E. Roots, Elle Tikerpäe, Eduard Tüür, Erik Vaher, Edgar Valter, Feliks Kark, Heiki Ernits, Harri Kõiva, Henno Käo, Hillar Mets, Hendrik Otstavel, Heino Prunsvelt, H.Tiidus, Heinz Valk, Ilja Popovitš, Ilmar Vaino, Jüri Aljak, Jaan Jensen, Jüri Kerem, Juss Piho, Kaljo Itra, Kaljo Kurepõld, Kurti Vool, Lembit Kivirand, L.Reiter, Martti Soosaar, Natalie Mei, Olimar Kallas, Priit Koppel, Priit Pärn, Rein Lauks, Roman Ohlau, Romulus Tiitus, Riho Unt, Stanislav Malahhov, S.Mäelt, Teet Kuusmaa, Tõnis Teemaa, Vahur Kersna, Stanislav Malahhov, Valentin Mokijevski, Venda Mägi, Väino Vahtrik

## Tunnustus
* 1980 – Energiamüügi ja Õhtulehe karikatuurivõistluse "Säästkem energiat" II koht
* 1986 – Karikatuurivõistluse "Mis siin naerda on?" (Eesti NSV Ajakirjanike Liidu ja Rahva Hääle preemia)

## Isiklikku
Ta oli kirjanik Teet Kallase vend.

## Viited

## Välislingid
* 3 lugu
* Proovisõit
* Kadunud kirjanik. (Intervjuu Teet Kallasega Olimar Kallasest.) Eesti Ekspress 4. aprill 2006
* Mari Laaniste. Lahkus Olimar Kallas – mees Kivikülast. Postimees 17. märts 2006
*  Olimar ja Kiviküla kangelased. (Wimberg kirjutab Kallase koomiksitest.) EPL 17. märts 2006